VSL sklep II Cpg 993/2015
Datum: 2015-07-15T02:00:00.000+02:00
ecli: ECLI:SI:VSLJ:2015:II.CPG.993.2015
sodisce: Višje sodišče v Ljubljani
oddelek: Gospodarski oddelek
institut: rok za plačilo sodne takse - ugovor - začetek teka roka za plačilo sodne takse
jedro: Rok za plačilo sodne takse v primeru ugovora stranke teče od pravnomočnosti prvostopenjskega sklepa oz. od vročitve odločitve sodišča druge stopnje o ugovoru.
zveza: ZPP člen 105a.

## Jedro

Rok za plačilo sodne takse v primeru ugovora stranke teče od pravnomočnosti prvostopenjskega sklepa oz. od vročitve odločitve sodišča druge stopnje o ugovoru.

## Izrek

Pritožba se zavrne in se potrdi sklep sodišča prve stopnje.

## Obrazložitev

1. Sodišče prve stopnje je štelo pritožbo toženke z dne 10. 3. 2015 zoper sodbo XIV Pg 5182/2013 z dne 13. 2. 2015 za umaknjeno, ker toženka sodne takse ni plačala v postavljenem roku po pravnomočnosti sklepa o zavrnitvi ugovora toženke zoper plačilni nalog (tretji odstavek 105.a člena Zakona o pravdnem postopku - v nadaljevanju ZPP).

2. Toženka je zoper navedeni sklep pravočasno vložila pritožbo in navajala, da ji sodišče ni omogočilo, da plača sodno takso po zavrnitvi njenega predloga.

3. Pritožba ni utemeljena.

4. Po 105.a členu ZPP mora biti plačana sodna taksa ob vložitvi pritožbe, in sicer najkasneje v roku, ki ga določi sodišče v nalogu za plačilo sodne takse, v katerem stranko opozori na posledice neplačila.

5. Iz podatkov spisa izhaja, da je toženka 10. 3. 2015 vložila pritožbo zoper sodbo z dne 13. 2. 2015. Ker ob vložitvi pritožbe zanjo ni plačala sodne takse, ji je sodišče poslalo plačilni nalog za njeno plačilo (s fikcijo je bila vročitev opravljena 30. 3. 2014 - vročilnica pripeta na list. št. 56), s katerim je toženki naložilo, naj v 15-ih dneh po vročitvi naloga, plača neplačano sodno takso za pritožbo v znesku 165,00 EUR in jo opozorilo na posledice neplačila iz tretjega odstavka 105.a člena ZPP (list. št. 57). Toženka je znotraj roka za plačilo podala ugovor zoper plačilni nalog (list. št. 59), ki ga je sodišče s sklepom XIV Pg 5182/2013 z dne 22. 4. 2014 zavrnilo (list. št. 60, 61). Sklep je postal pravnomočen dne 24. 5. 3015. Sodišče je nato 9. 6. 2015 izdalo sklep, s katerim je štelo pritožbo zoper sodbo zaradi neplačila sodne takse za umaknjeno.

6. Pritožbeno sodišče pojasnjuje, da je z vložitvijo ugovora zoper plačilni nalog obveznost plačila sodne takse zgolj odložena do odločitve prvostopenjskega oziroma pritožbenega sodišča. V konkretnem primeru je bila toženka dolžna sodno takso po obravnavanem plačilnem nalogu plačati najkasneje v 15 dneh od pravnomočnosti sklepa sodišče prve stopnje (pritožba zoper sklep o zavrnitvi ugovora zoper plačilni nalog namreč ni bila vložena), in sicer do 8. 6. 2015. Ker sodna taksa ni bila plačana (glej uradni zaznamek na list. št. 60), je prvostopenjsko sodišče v skladu s tretjim odstavkom 105.a člena ZPP utemeljeno štelo, da je toženka pritožbo zoper sodbo umaknila, na kar je bila pritožnica opozorjena že v nalogu za plačilo sodne takse.

7. Neresnične so pritožbene navedbe, da toženka ni imela možnosti plačati sodne takse po zavrnitvi ugovora zoper plačilni nalog. Rok za plačilo sodne takse v primeru ugovora teče od vročitve odločitve sodišča druge stopnje o ugovoru(1) (oziroma od pravnomočnosti prvostopenjskega sklepa). Toženka je torej za plačilo sodne takse imela na voljo 15 dni od pravnomočnosti omenjenega sklepa, vendar kljub opozorilu na posledice neplačila do izteka 15 dnevnega roka za plačilo sodne takse, le-te ni poravnala. Da bi sodno takso plačala, toženka tudi ne zatrjuje v pritožbi.

8. S pritožbo uveljavljeni pritožbeni razlogi tako niso podani. Ker pritožbeno sodišče ni našlo kršitev na katere pazi po uradni dolžnosti (drugi odstavek 350. člena ZPP v zvezi s prvim odstavkom 366. člena ZPP), je pritožbo toženke kot neutemeljeno zavrnilo ter potrdilo izpodbijani sklep (2. točka 365. člena ZPP).

(1) tako tudi VSL sklep I Ip 859/2010 in VSL sklep I Cpg 1465/2014